અમદાવાદમાં ગઇ કાલ રાતથી જ ફાફડા-જલેબી અને ચોળાફળીની ખરીદીમાં ભારે ધસારો જોવા મળ્યો હતો. આ તડાકાનો લાભ લેવા માટે ફરસાણનાં વેપારીઓએ સામાન્ય દિવસોની સરખામણીએ ફાફડા-જલેબીની કિંમતમાં પણ વધારો કરી દીધો છે. દશેરાને લઇ ફાફડાનો ભાવ રૂ.૩૪૦થી રૂ.૪૦૦ અને શુધ્ધ ઘીની જલેબીનો રૂ.૬૦૦થી લઇ રૂ.૧૦૦૦ સુધીનો ભાવ બોલાઇ રહ્યો છે. શહેરની પ્રખ્યાત અને નામાંકિત કેટલીક ફરસાણની દુકાનમાં પ્રતિકિગ્રા ફાફડાની રૂ.૬૫૦ અને જલેબીની રૂ.૭૫૦ કિંમત રાખવામાં આવી છે, જે સામાન્ય દિવસોની સરખામણીએ ૩૦ ટકા વધારે છે. આ ઉપરાંત ચોળાફળીની કિંમત સરેરાશ રૂ.૪૫૦નો ભાવ બોલાઇ રહ્યો છે. મુખ્યત્વે ફરસાણમાં ૦ ટકા ટેક્સ હતો, જે વધીને ૧૨ ટકા જેટલો થઈ જતાં ફરસાણ મોંઘાં થયાં છે, સાથે-સાથે ડીઝલ અને મજૂરીનાં ભાવ વધતાં આ ભાવવધારો નોંધાયો છે.